Uutiset

Komission esitys maakohtaisesta veroraportoinnista on floppi



Komissaari Jyrki Katainen ennen komission kokousta. Kuva: Euroopan komissio





EU:n komissio julkisti eilen iltapäivällä esityksensä suuryritysten julkisesta maakohtaisesta veroraportoinnista. Tilinpäätösdirektiivin muutoksella suuryritykset velvoitettaisiin erittelemään verotietojaan verkkosivuillaan. Esitystä on odotettu pitkään, sillä maakohtaisen veroraportoinnin avulla yritysten aggressiivisesta verosuunnittelusta olisi mahdollista saada tietoa huomattavasti nykyistä enemmän.



Finnwatchin mukaan komission esitys sisältää vakavia puutteita. Komissio jättäisi EU:n ulkopuolisten maiden tiedot kokonaan raportointivelvoitteen ulkopuolelle, jos maat eivät kuuluisi ns. veroparatiisilistalle. Kehitysmaista ja Yhdysvaltojen tai Kiinan kaltaisista merkittävistä talousalueista tietoja ei saataisi ollenkaan.



– Puutteidensa vuoksi komission ehdotus ei vastaa tarkoitustaan. Avoimuus ei lisäänny siinä määrin, että aggressiivisesta verosuunnittelusta saataisiin riittävästi sen torjunnassa vaadittavaa tietoa. Poliittisista syistä EU:ssa ei ole koskaan saatu laadittua kunnianhimoista listaa veroparatiiseista ja on syytä odottaa, ettei tämä lähestymistapa tule nytkään toimimaan, sanoo Finnwatchin veroasiantuntija Lauri Finér.



Panama-tietovuodon myötä verojen välttely on noussut otsikoihin kaikkialla Euroopassa. Veroparatiiseista on löytynyt myös päättäjien ja heidän lähipiirinsä sijoituksia.



– Poliittinen paine verovälttelyyn puuttumiseksi on kasvanut suuremmaksi kuin koskaan. Komission heikko maakohtaisen veroraportoinnin esitys uhkaa unionin uskottavuutta verovälttelyn kitkemisessä, Finér toteaa.



Yritykset ovat vastustaneet maakohtaista raportointia ponnekkaasti vedoten muun muassa raportoinnin kustannuksiin ja liikesalaisuuksien paljastumiseen. Finnwatchin näkemyksen mukaan esitys on vesitetty aggressiivisesta verosuunnittelusta hyötyvien etuja ajatellen.



Elinkeinoelämän lobbaus on perustunut epäolennaisuuksiin. Esimerkiksi mahdolliset raportoinnista aiheutuvat muutamien tuhansien tai kymmenien tuhansien eurojen lisäkustannukset ovat olemattomia verrattuna siihen, että raportointivelvoite koskee yrityksiä, joiden liikevaihto on vähintään 750 miljoonaa.



– Surkuhupaisaa on, että vesityksen seurauksena yritysten kustannukset ja turha sääntely tulisivat kasvamaan. Kattavampia maakohtaisia veroraportteja tullaan tulevaisuudessa vaihtamaan veroviranomaisten kesken. Nyt yritykset velvoitettaisiin laatimaan erilliset raportit verottajalle ja verkkosivuilleen. Veroparatiisilistojen laatiminen ja soveltaminen maakohtaiseen raportointiin tulee olemaan riesa kaikille osapuolille.



Finnwatch muistuttaa, että lähes kaikissa EU-maissa vastaavaa laajemmat tiedot ovat jo nyt julkisia sijoittajien ja velkojien etujen vuoksi. Kattava maakohtainen raportointi edellyttäisi, että tietoja koottaisiin myös salaisuusvaltioista. Siksi komission ehdotus vesittää mahdollisuuden lisätä tuoda yritysten aggressiivinen verosuunnittelun vaikutukset kansalaisten ja poliitikkojen tietoon.



Lisätiedot:

Lauri Finér

tutkija

040 410 9710

lauri.finer (a) finnwatch.org





Finnwatch kerää joukkorahoitusta veroparatiisipalveluita tarjoavien yritysten kartoittamiseksi. Tule mukaan tukemaan hanketta! >>







Tämä teos, jonka tekijä on Finnwatch, on lisensoitu Creative Commons Nimeä-⁠EiKaupallinen-⁠EiMuutoksia 4.0 Kansainvälinen -⁠lisenssillä.